CELEX: 32020D2090
Language: ro
Date: 2020-12-04 00:00:00
Title: Decizia (UE) 2020/2090 a Băncii Centrale Europene din 4 decembrie 2020 de modificare a Deciziei BCE/2013/10 privind cupiurile, specificațiile, reproducerea, preschimbarea și retragerea bancnotelor euro (BCE/2020/60)

15.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 423/62
               
            
         DECIZIA (UE) 2020/2090 A BĂNCII CENTRALE EUROPENE
         din 4 decembrie 2020
         de modificare a Deciziei BCE/2013/10 privind cupiurile, specificațiile, reproducerea, preschimbarea și retragerea bancnotelor euro (BCE/2020/60)
         CONSILIUL GUVERNATORILOR BĂNCII CENTRALE EUROPENE,
         având în vedere Tratatul privind funcționarea Uniunii Europene, în special articolul 128 alineatul (1),
         având în vedere Statutul Sistemului European al Băncilor Centrale și al Băncii Centrale Europene, în special articolul 16,
         întrucât:
         
                     (1)
                  
                  
                     S-a înregistrat o creștere a numărului de reproduceri de bancnote euro retrase din circulație, pe care publicul larg le-ar putea confunda cu bancnote euro autentice, deși unele dintre aceste reproduceri poartă indicații de dimensiune mică sau greu de detectat ale faptului că acestea sunt „copii”, „nu reprezintă un mijloc legal de plată” sau ar trebui „utilizate doar pentru filme sau ca elemente de recuzită”, deoarece aceste reproduceri au aspectul bancnotelor euro și imită anumite elemente de siguranță ale bancnotelor. Aceste reproduceri sunt oferite și achiziționate în principal prin intermediul piețelor online sau al website-urilor. Reproducerile pe care publicul le-ar putea confunda cu bancnote euro autentice sunt ilegale potrivit Deciziei BCE/2013/10 (1). Prin urmare, este important să se adopte măsuri de reducere și, în cele din urmă, de sistare a diseminării în continuare a acestora. În special, o interdicție mai clară a activităților ilegale sporește securitatea juridică. În același timp, este important să existe posibilitatea exceptării activităților privind anumite reproduceri în cazul în care Eurosistemul consideră că publicul larg nu le poate confunda cu bancnote euro autentice.
                  
               
                     (2)
                  
                  
                     Prin urmare, Decizia BCE/2013/10 ar trebui modificată în mod corespunzător,
                  
               ADOPTĂ PREZENTA DECIZIE:
         
            Articolul 1
            Modificare
            Articolul 2 din Decizia BCE/2013/10 se înlocuiește cu următorul text:
            
               
                  „Articolul 2
                  Norme privind reproducerea bancnotelor euro
                  
                     (1)   «Reproducere» înseamnă orice imagine tangibilă sau intangibilă care folosește integral sau parțial o bancnotă euro, astfel cum este specificată la articolul 1, sau părți din elementele grafice individuale ale acesteia, cum ar fi, printre altele, culoarea, dimensiunile și folosirea literelor sau a simbolurilor, imagine care poate fi asemănătoare sau poate da impresia generală a unei bancnote euro autentice, indiferent de:
                     
                                 (a)
                              
                              
                                 dimensiunea imaginii; sau
                              
                           
                                 (b)
                              
                              
                                 materialul (materialele) sau tehnica (tehnicile) utilizate pentru producerea acesteia; sau
                              
                           
                                 (c)
                              
                              
                                 dacă elemente grafice ale bancnotelor euro, cum ar fi literele sau simbolurile, au fost sau nu modificate sau adăugate.
                              
                           
                  
                     (2)   Înafara cazului în care BCE sau o BCN acordă o exceptare în sensul alineatului (5), reproducerile care nu respectă criteriile prevăzute la alineatul (3) sunt considerate ilegale, iar producerea, deținerea, transportul, diseminarea, vânzarea, promovarea, importul în Uniune și utilizarea acestora sau încercarea de a le utiliza în cadrul tranzacțiilor sunt interzise.
                  
                  
                     (3)   Reproducerile care îndeplinesc următoarele criterii sunt considerate legale, deoarece nu există riscul de a fi confundate de public cu bancnote euro autentice:
                     
                                 (a)
                              
                              
                                 reproducerile unei singure fețe a unei bancnote euro, astfel cum este specificată la articolul 1, cu condiția ca dimensiunea reproducerii să fie egală cu sau mai mare de 125 % sau egală cu sau mai mică de 75 % atât din lungimea, cât și din lățimea respectivei bancnote euro, astfel cum este specificată la articolul 1; sau
                              
                           
                                 (b)
                              
                              
                                 reproducerile ambelor fețe ale unei bancnote euro, astfel cum este specificată la articolul 1, cu condiția ca dimensiunea reproducerii să fie mai mare de sau egală cu 200 % sau egală cu sau mai mică de 50 % atât din lungimea, cât și din lățimea respectivei bancnote euro, astfel cum este specificată la articolul 1; sau
                              
                           
                                 (c)
                              
                              
                                 reproducerile unor elemente grafice individuale ale unei bancnote euro, astfel cum este specificată la articolul 1, cu condiția ca aceste elemente grafice să nu fie prezentate pe un fundal care să semene cu o bancnotă; sau
                              
                           
                                 (d)
                              
                              
                                 reproducerile unei singure fețe care ilustrează o porțiune din aversul sau din reversul unei bancnote euro, cu condiția ca porțiunea respectivă să fie mai mică de o treime din aversul sau reversul original al bancnotei euro, astfel cum este specificată la articolul 1; sau
                              
                           
                                 (e)
                              
                              
                                 reproducerile dintr-un material care este clar diferit de hârtie și care are un aspect evident diferit din punct de vedere vizual și tactil de cel al materialului folosit pentru bancnote; sau
                              
                           
                                 (f)
                              
                              
                                 reproducerile intangibile puse la dispoziție în format electronic pe pagini de internet, prin mijloace de comunicații cu fir sau fără fir sau prin orice alte mijloace care permit publicului să acceseze aceste reproduceri intangibile dintr-un loc și într-un moment pe care îl aleg în mod individual, cu condiția ca:
                                 
                                             —
                                          
                                          
                                             cuvântul SPECIMEN (mostră) (sau echivalentul său într-o altă limbă oficială a Uniunii Europene) să fie incorporat în diagonală pe reproducere, în setul de caractere Arial sau în seturi de caractere asemănătoare acestuia; și
                                          
                                       
                                             —
                                          
                                          
                                             rezoluția reproducerii electronice la dimensiunea 100 % să nu depășească 72 dpi (dots per inch).
                                          
                                       
                                             —
                                          
                                          
                                             lungimea cuvântului SPECIMEN (sau a echivalentului său într-o altă limbă oficială a Uniunii Europene) este de cel puțin 75 % din lungimea reproducerii; și
                                          
                                       
                                             —
                                          
                                          
                                             înălțimea cuvântului SPECIMEN (sau a echivalentului său într-o altă limbă oficială a Uniunii Europene) este de cel puțin 15 % din lățimea reproducerii; și
                                          
                                       
                                             —
                                          
                                          
                                             cuvântul SPECIMEN (sau echivalentul său într-o altă limbă oficială a Uniunii Europene) este afișat într-o culoare netransparentă (opacă) care contrastează cu culoarea dominantă a bancnotei euro respective, astfel cum este specificată la articolul 1.
                                          
                                       
                           
                  
                     (5)   În mod excepțional, BCE sau BCN relevantă, după caz, poate consimți, la primirea unei cereri scrise, să excepteze o reproducere care nu respectă criteriile de la alineatul (3) de la interdicția prevăzută la alineatul (2), în cazul în care BCE sau BCN relevantă consideră că reproducerea nu poate fi confundată de către publicul larg cu o bancnotă euro autentică, astfel cum este specificată la articolul 1. Dacă o reproducere este produsă pe teritoriul unui singur stat membru a cărui monedă este euro, astfel de cereri de exceptare se adresează BCN a statului membru respectiv. În toate celelalte cazuri, astfel de cereri se adresează BCE.
                  
                  
                     (6)   Normele privind reproducerea bancnotelor euro se aplică și bancnotelor euro care au fost retrase sau care și-au pierdut statutul de mijloace legale de plată în temeiul prezentei decizii.”
                  
               
            
         
         
            Articolul 2
            Dispoziții finale
            Prezenta decizie intră în vigoare în a douăzecea zi de la publicarea în Jurnalul Oficial al Uniunii Europene.
         
         
            Adoptată la Frankfurt pe Main, 4 decembrie 2020.
            
               
                  Președintele BCE
               
               Christine LAGARDE
            
         
         
            (1)  Decizia BCE/2013/10 din 19 aprilie 2013 privind cupiurile, specificațiile, reproducerea, preschimbarea și retragerea bancnotelor euro (JO L 118, 30.4.2013, p. 37).